انس بن مالک
لنډه پېژندنه انس رضي الله تعالی عنه چي پوره لس کاله يې د محمد رسول الله صلی الله عليه وسلم خدمت کړۍ ، د انصارو دډېرو لويو علماوو په کتار کي راځي او د رسول الله صلی الله علیه وسلم تر وفات وروسته د سترو مفتیانو په ډله کي يو دی هم وو . د نسب لړۍ يې داسي ده : ـ انس بن مالک بن النَّضرالخزرجي الأنصاري الصحابي الجليل . زوکړه انس رضي الله تعالی عنه تر هجرت نهه یا لس کاله مخکي په مدینه کي پيدا سوي دي . زده کړه انس بن مالک په لس کلنۍ کي مور نبي کريم صلی الله عليه وسلم ته سپارلۍ وو ، لس کاله يې د رسول الله صلی الله عليه وسلم خدمت وکړ . د رسول الله صلی الله عليه وسلم د خدمت پر مهال يې په ډېره ځيرکتيا نبوي اعمال څارل او وخت پر وخت به يې نبوي ویناوي اورېدلې ، يادولې او لیدلې . له همدې امله دده په روايت کړيو حديثو کي ډېر يې داسي دي چي مستقيماً يې له رسول الله صلی الله عليه وسلم څخه اورېدلي دي ، مګر داسي هم پېښ سوي دي چي د روايت لومړی مرجع يې صحابي وي .انس رضي الله عنه د خپل عمر پر مهال د رسول الله صلی الله عليه وسلم بشپړ خدمت وکړ او په دې لړ کي يې ډېر نبوي احاديث روایت کړي دي . انس رضي الله عنه ته نبوي ډالۍ انس رضي الله عنه د خپل غوره خدمت له کبله له نبوي درباره داسي دعاء تر لاسه کړه : اللهم أکثر ماله وولده وبارک له ، و أدخله الجنة. له انس رضي الله عنه له روایت سويو احاديثو شمېر : ـ انس رضي الله عنه ۱۲۸۶ احادیث نقل کړي چي ۱۶۷ احادیث يې شيخینو په ګډه ، ۸۳ يې یوازي امام بخاري په خپل صحیح او ۷۱ امام مسلم په خپل کتاب صحیح مسلم کي روایت کړي دي . مړينه د انس رضي الله عنه د وفات دقيقه نېټه معلومول ځکه ګران کار دي ځیني وايې چي په ۹۰ ، ځيني وايي په ۹۲ یا ۹۳ کي وفات سوي دي . داسي هم ويل کيږي چي د رسول الله صلی الله علیه وسلم په صحابه وو کي دی تر ټولو وروستی صحابي وو چي وفات سو . روح يې ښاد او یاد يې ژوندی . اسلام سيرت صحابه